**Formandens beretning**

* PLA’s daglige drift
* I gangværende retssager
* Overenskomstforhandlingerne med DSR og Dbio
* Overenskomstforhandlingerne med HK/Privat
* Ny hjemmeside
* Klinikpersonalets uddannelsesdag
* RIV
* PLA’s arbejde i det kommende halve år

**PLA’s daglige drift**Vi har rigtig travlt i PLA. Medlemstallet er nu på 3184, og behovet for hjælp fra PLA er stort. Vi oplever i hvert fald en klar stigning i antallet af henvendelser. En nærmere gennemgang af vores journalsystem bekræfter også dette. I 2010 blev der i perioden januar til oktober oprettet 101 sager i PLA og modtaget 367 henvendelser på den såkaldte PLA-mail. Til sammenligning er der pr. 1. november 2015 oprettet 247 og behandlet 432 PLA-mails. Det er en stigning på 202 sager.

Mange af henvendelserne til PLA vedrører langtidssyge medarbejdere. En langtidssyg kan være rigtig svær at opsige, fordi en lang række sygdomme og lidelser bliver betragtet som handicap. Det kan betyde, at medarbejderen er beskyttet mod opsigelse efter forskelsbehandlingsloven. Opsiges en medarbejder med et handicap - uden at lovens krav iagttages - kan det blive rigtig dyrt for arbejdsgiver, fordi godtgørelsesniveauet efter forskelsbehandlingsloven er meget højt. PLA følger derfor sådanne sager tæt og deltager ofte i samtaler med medlemmet, medarbejderen og medarbejderens faglige organisation i håb om, at der kan indgås fratrædelsesaftaler. Fratrædelsesaftaler har nemlig den fordel, at sagen dermed bliver helt lukket, fordi man skriver ind i aftalen, at ”den er til fuld og endelig afgørelse af ethvert krav parterne imellem, herunder krav efter særlovgivningen”.

**Retssager**PLA har pt. ingen verserende retssager.

Siden sidste repræsentantskabsmøde har vi dog fået afgjort en sag i Ligebehandlingsnævnet. Og vi vandt! Sagen er ved tidligere lejligheder blevet omtalt, men kort fortalt omhandler den en medarbejder, der pådrog sig et hovedtraume, da hun forsøgte at justere et bord på arbejdspladsen. Medarbejderen var sygemeldt i cirka 5 måneder, hvorefter arbejdsgiver opsagde hende. Medarbejderen mente, at hun på opsigelsestidspunktet havde en længerevarende funktionsnedsættelse – altså at hun var handicappet. Hun mente derfor, at arbejdsgiveren i henhold til forskelsbehandlingsloven havde en særlig tilpasningsforpligtelse, og at arbejdsgiver på den baggrund skulle have ladet hende genoptage arbejdet på nedsat tid. Da arbejdsgiver ikke havde forsøgt at gøre noget for at fastholde hende på arbejdspladsen, mente hun, at opsigelsen var i strid med forskelsbehandlingsloven.

Ligebehandlingsnævnet lagde vægt på, at arbejdsgiveren ikke vidste, eller burde have vidst, at medarbejderen på opsigelsestidspunktet var handicappet. Og med den begrundelse blev vores medlem frifundet.

**Overenskomstforhandlingerne med DSR og Dbio**Overenskomsten for sygeplejersker og bioanalytikere i almen praksis udløber 30. november 2015. Vi er derfor i fuld gang med forhandlingerne. Den første politiske forhandling blev afholdt den 21. oktober 2015, hvor kravene blev udvekslet og gennemgået.

Anden politiske forhandling skulle have været afviklet den 17. november 2015, men den valgte DSR/dbio at aflyse. Tredje forhandlingsmøde er aftalt til den 3. december 2015. Der er ikke aftalt nogen bagkant på den forhandling, så forventningen er, at vi får forhandlet os frem til en aftale. Alternativt kan der evt. aftales endnu et forhandlingsmøde. Eller vi kan – som vanligt – bede forligsinstitutionen om at overtage forhandlingerne, hvis det den 3. december viser sig, at der ikke er udsigt til enighed.

**Overenskomstforhandlingerne med HK/Privat**PLA indgik i foråret ny overenskomst for lægesekretærerne i almen praksis. Overenskomsten gælder for en 3-årig periode – det vil sige fra 1. juni 2015 til 31. maj 2018.

Overenskomstens økonomiske ramme på 5,84 % over en treårig periode, svarer til den ramme, der blev forhandlet på det regionale område. På grund af den reguleringsordning vi har aftalt med HK, bliver lønstigninger dog lavere end forudsat. Og dermed bliver rammen også lidt lavere - forventeligt omkring 0,50 % mindre.

Overenskomstresultatet blev godkendt af repræsentantskabet, men bestemt ikke med et overvældende flertal. Stemmeprocenten var lav, 20 stemte ja, 10 stemte nej og én stemte blankt.

Overenskomsten er denne gang blevet trykt i pjeceform og er udsendt til medlemmerne.

**Ny hjemmeside**PLA’s hjemmeside er blevet opdateret. Den er gjort mere brugervenlig, og det er lettere at finde rundt på siden. Det er endvidere nu muligt at downloade diverse skabeloner, fx til en opsigelsesskrivelse. Vi håber, at I kan få stor glæde af den!

**Klinikpersonalets Uddannelsesdag**I år har Klinikpersonalets Uddannelsesdag været afholdt tre gange. Klinikpersonalets uddannelsesdag er blevet til i et samarbejde mellem PLA og de faglige organisationer, HK/Privat, DSR og dbio.

Uddannelsesdagen er en stor succes med mange deltagere og vil blive gentaget i det kommende år.

**Efteruddannelse af lægesekretærer**PLA og HK-privat har sammen med PLO’s efteruddannelse udviklet to efteruddannelsesspor særligt rettet mod lægesekretærer. Det ene spor er et klinisk spor med fokus på at styrke medarbejderens kendskab til visitation af patienterne, mens det andet spor er et administrativt spor med fokus på administrativ opgaveløsning og kommunikation.

Klinikpersonalets overenskomster giver ret til fire betalte efteruddannelsesdage. Med disse uddannelsesspor håber vi, at der kan tilbydes relevante og sammenhængende efteruddannelsesforløb til gavn for både medarbejder og lægepraksis.

Der er trykt en fin lille folder om de nye tilbud, som kan findes på PLA’s og PLO-E’s hjemmesider.

**RIV (ringe i vand)**PLA har igen i år valgt at yde et tilskud til dækning af afholdelsen af det årlige RIV landsmøde, som er et inspirationstræf for tovholdere i hele landet.

**Arbejdet det kommende halve år**Det kommende år vil sekretariatet have fokus på den daglige drift, men der vil også være fokus på at få indgået en god overenskomst med DSR/dbio.

Tak for ordet.